Document ID: 32003D0302

Komisjoni otsus,
25. aprill 2003,
milles sätestatakse Sri Lankalt pärit kalatoodete impordi eritingimused
(teatavaks tehtud numbri K(2003) 1286 all)
(EMPs kohaldatav tekst)
(2003/302/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 97/79/EÜ [2]), eriti selle artikli 11 lõiget 1,
ning arvestades järgmist:
(1) Komisjoni nimel on Sri Lankale tehtud kontrollkäik, et kontrollida ühendusse saadetavate kalatoodete tootmis-, ladustamis- ja lähetamistingimusi.
(2) Kalatoodete tervishoiukontrolli ja -järelevalvet käsitlevate Sri Lanka õigusaktide sätteid võib käsitada samaväärsetena direktiivi 91/493/EMÜ sätetega.
(3) Department of Fisheries and Aquatic Resources of the Ministry of Fisheries and Ocean Resources (DFAR) suudab tõhusalt kontrollida kehtivate õigusaktide rakendamist.
(4) DFAR on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise kohta kalatoodete kontrollimisel ning kõnealuses direktiivis sätestatud nõuetega samaväärsete hügieeninõuete täitmise kohta.
(5) On asjakohane näha ette üksikasjalikud sätted Sri Lankalt vastavalt direktiivile 91/493/EMÜ ühendusse imporditavate kalatoodete jaoks.
(6) On vaja koostada ka heakskiidetud ettevõtete, kalatöötlemislaevade ja külmhoonete loetelu ning samuti loetelu külmutuslaevade kohta, mis on varustatud vastavalt nõukogu 16. juuni 1992. aasta direktiivile 92/48/EMÜ, milles sätestatakse teatavate laevade pardal töödeldavate kalasaaduste suhtes kohaldatavad minimaalsed hügieeninõuded vastavalt direktiivi 91/493/EMÜ artikli 3 lõike 1 punkti a alapunktile i. [3] Kõnealused loetelud tuleks koostada DFARi poolt komisjonile esitatud teabe põhjal.
(7) Vajaliku üleminekuaja tagamiseks on asjakohane, et seda otsust hakatakse kohaldama 45 päeva möödudes selle avaldamisest.
(8) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Department of Fisheries and Aquatic Resources of the Ministry of Fisheries and Ocean Resources (DFAR) on Sri Lanka pädev asutus, mis kontrollib kalatooteid ja tõendab, et need vastavad direktiivi 91/493/EMÜ nõuetele.
Artikkel 2
Sri Lankalt ühendusse imporditud kalatooted peavad vastama artiklitele 3, 4 ja 5.
Artikkel 3
1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab I lisas esitatud näidisele.
2. Kõnealune sertifikaat tuleb koostada vähemalt ühes selle liikmesriigi ametlikus keeles, kus kalatooteid kontrollitakse.
3. Sertifikaadil on DFARi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist.
Artikkel 4
Tooted peavad olema pärit II lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
Artikkel 5
Välja arvatud pakendamata külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustutamatute tähtedega sõnad "SRI LANKA" ja päritoluettevõtte, kalatöötlemislaeva, külmhoone või külmutuslaeva loa-/registreerimisnumber.
Artikkel 6
Käesolevat otsust kohaldatakse alates 17. juunist 2003.
Artikkel 7
Käesolev otsus on adresseeritud liikmesriikidele.
Brüssel, 25. aprill 2003

Labels: 0
3
18
6